Oct 13,2017
అంచనాలను మించిన టీసీఎస్‌!
ముంబయి: దేశంలో అతిపెద్ద ఐటీ సేవల సంస్థ టాటా కన్సెల్టెన్సీ సర్వీసెస్‌ (టీసీఎస్‌) మార్కెట్‌ అంచనాలను మించి ఆర్థిక ఫలితాలు ప్రకటించింది. సెప్టెంబర్‌తో ముగిసిన ద్వితీయ త్రైమాసికంలో సంస్థ లాభాలు 8.4 శాతం పెరిగి రూ.6,446 కోట్లకు చేరాయి. అయితే సంస్థ కేవలం రూ.6,306 కోట్ల లాభాలను మాత్రమే నమోదు చేయవచ్చని మార్కెట్‌ వర్గాలు, రాయిటర్స్‌ అంచనా కట్టాయి. ముంబయి కేంద్రంగా పని చేస్తున్న టీసీఎస్‌ రండో త్రైమాసికంలో 3.2 శాతం పెరుగుదలతో రూ.30,541 కోట్ల ఆదాయాన్ని సాధించింది. ఏప్రిల్‌ నుంచి జూన్‌తో ముగిసిన తొలి త్రైమాసికంలో టీసీఎస్‌ రూ.5,945 కోట్ల నికర లాభాలతో రూ.29,584 కోట్ల ఆదాయాన్ని సాధించింది. బహుళ పరిశ్రమలు, రంగాల నుంచి వచ్చిన డిమాండ్‌ వల్ల తాము మెరుగైన ఆర్ధిక ఫలితాలు సాధించగలిగామని టీసీఎస్‌ సీఈవో, మేనేజింగ్‌ డైరెక్టర్‌ రాజేష్‌ గోపినాథ్‌ వెల్లడంచారు.కొత్త ఖాతాదారుల వల్ల తాము విజయవంతం కాగలిగామన్నారు. గత త్రైమాసికంలో పెద్ద ఒప్పందాలు జరిగాయన్నారు. బ్యాంకింగ్‌, ఫైనాన్సీయల్‌ సర్వీసెస్‌, రిటైల్‌ రంగాల నుంచి మద్దతు లభించిందని వివరించారు. మెరుగైన ఫలితాల నేపథ్యంలో సంస్థ ప్రస్తుత ఆర్థిక సంవత్సరానికి గాను ప్రతి షేరుకు రూ.7 మధ్యంతర డివిడెండ్‌ను ప్రకటించింది.
మీ స్నేహితులకు రికమెండ్ చెయ్యండి